କେନ୍ଦ୍ର ଅର୍ଥ ମନ୍ତ୍ରାଳୟ ପକ୍ଷରୁ ଡିସେମ୍ବର ମାସର ଜିଏସ୍ଟି ଆଦାୟ ନେଇ ହୋଇଥିବା ସମୀକ୍ଷାରୁ ଜଣାଯାଇଛି ଯେ ଦେଶର ଅନ୍ୟ ପ୍ରମୁଖ ରାଜ୍ୟ ତୁଳନାରେ ଓଡିଶାର ଅଭିବୃଦ୍ଧି ସର୍ବାଧିକ ରହିଛି । ୨୦୧୯ ଡିସେମ୍ବର ମାସରେ ରାଜ୍ୟରେ ୨୩୮୩ କୋଟି ଟଙ୍କାର ଜିଏସ୍ଟି ଆଦାୟ ହୋଇଥିବାବେଳେ ଚଳିତବର୍ଷ ଏହା ୨୮୬୦କୋଟି ଟଙ୍କା ରହିଛି । ପଡୋଶୀ ଆନ୍ଧ୍ରପ୍ରଦେଶରେ ଏହି ସମୟ ମଧ୍ୟରେ ଜିଏସ୍ଟି ଆଦାୟ ଅଭିବୃଦ୍ଧି ୧୪ ପ୍ରତିଶତ ଥିବାବେଳେ ଝାଡଖଣ୍ଡରେ ୧୧ ଓ ପଶ୍ଚିମବଙ୍ଗରେ ୧୦ ପ୍ରତିଶତ ରହିଛି । ତେବେ ଦେଶର ଅନ୍ୟ ରାଜ୍ୟମାନେ ବି ଓଡିଶା ଭଳି ଡିସେମ୍ବରରେ ପ୍ରଦର୍ଶନ କରିପାରିନଥିବା ଜଣାଯାଇଛି ।
ଡିସେମ୍ବର ମାସରେ ମୋଟ୍ ୧,୧୫,୧୭୪କୋଟି ଟଙ୍କାର ଜିଏସ୍ଟି ଆଦାୟ ହୋଇଥିବାବେଳେ ଏଥିରେ ସିଜିଏସ୍ଟି ପରିମାଣ୨୧,୩୬୫, ଏସ୍ଜିଏସ୍ଟିର ପରିମାଣ ୨୭,୮୦୪, ଆଇଜିଏସ୍ଟିର ପରିମାଣ ୫୭,୪୨୬ ଏବଂ ସେସ୍ ପରିମାଣ ୮୫୭୯କୋଟି ଟଙ୍କା ରହିଛି । ଡିସେମ୍ବର ମାସରେ କେନ୍ଦ୍ର ସରକାର ସିଜିଏସ୍ଟି ବାବଦରେ ୪୪,୬୪୧କୋଟି ଏବଂ ଏସ୍ଜିଏସ୍ଟି ବାବଦରେ ୪୫,୪୮୫ କୋଟି ଟଙ୍କାର ରାଜସ୍ୱ ଆଦାୟ ହୋଇପାରିଛି । ଜିଏସ୍ଟି ଆଦାୟର ଯେଉଁ ହାର ଜାରି ରହିଛି ତାହା ଗତବର୍ଷର ଏହି ସମୟ ତୁଳନାରେ ୧୨ ପ୍ରତିଶତ ଅଧିକ ।
ଗତବର୍ଷ ଏହି ସମୟ ତୁଳନାରେ ଆମାଦାନୀ ହେଉଥିବା ସାମଗ୍ରୀ ଉପରୁ ୨୭ ପ୍ରତିଶତ ଅଧିକ ରାଜସ୍ୱ ଆଦାୟ ହୋଇଥିବା ଘରୋଇ ସାମଗ୍ରୀ ଉପରୁ ୮ ପ୍ରତିଶତ ଅଧିକ ରାଜସ୍ୱ ଆଦାୟ ହୋଇପାରିଛି । ଦେଶରେ ଜିଏସ୍ଟି ଲାଗୁ ହେବାପରେ ପ୍ରଥମଥର ପାଇଁ ଡିସେମ୍ବର ୨୦୨୦ ରେ ଏହାର ଆଦାୟ ପରିମାଣ ଏକ ଲକ୍ଷ ୧୫ହଜାର କୋଟି ଟଙ୍କା ଅତିକ୍ରମ କରିଛି । ୨୦୧୯ ମସିହାରେ ଏହା ସର୍ବାଧିକ ୧,୧୩,୮୬୬କୋଟି ଟଙ୍କା ଥିଲା । ମାର୍ଚ୍ଚ ମାସରେ ଆର୍ଥିକ ବର୍ଷ ସରୁଥିବାରୁ ଆଦାୟ ପରିମାଣ ସାଧାରଣତଃ ଏପ୍ରିଲରେ ଅଧିକ ରହିଥାଏ ।
ଡିସେମ୍ବର ମାସରେ ରେକର୍ଡ ସଂଖ୍ୟକ ଜିଏସ୍ଟି ଆଦାୟ ହୋଇଥିବାବେଳେ ଏହା ପୂର୍ବମାସରେ ଜିଏସ୍ଟି ଆଦାୟ ପରିମାଣ ୧,୦୪,୯୬୩ କୋଟି ଟଙ୍କା ଥିଲା । ଗତ ୨୧ମାସ ମଧ୍ୟରେ ଗୋଟିଏ ମାସରେ ସର୍ବାଧିକ ଜିଏସ୍ଟି ଆଦାୟ ରହିଛି । କରୋନା ମହାମାରୀର ପ୍ରକୋପ ହ୍ରାସ ପାଇବା ପରେ ସମଗ୍ର ଦେଶରେ କାରବାର ବୃଦ୍ଧି ପାଇବା ସହିତ ଜିଏସ୍ଟି ଆଦାୟ ବଢିବାରେ ଲାଗିଛି । ଗତ ତ୍ରୈମାସିକରେ ଜିଏସ୍ଟି ଆଦାୟ କ୍ଷେତ୍ରରେ ୭.୩ ପ୍ରତିଶତ ଅଭିବୃଦ୍ଧି ହୋଇଥିବାବେଳେ ଆର୍ଥିକ ବର୍ଷର ପ୍ରଥମ ତ୍ରୈମାସିକରେ ଏହା -୪୧.୦୧% ଏବଂ ଦ୍ୱିତୀୟ ତ୍ରେିମାସିକରେ -୮.୨% ପ୍ରତିଶତ ଥିଲା ।
Please enter your comment!
You have entered an incorrect email address!
Save my name, email, and website in this browser for the next time I comment.
